কল সেন্টারের রমরমা শুরু হয় মিলেনিয়াম-পরবর্তী সময় থেকে। মোবাইল পরিষেবা কোম্পানি থেকে শুরু করে যে কোনও পরিষেবামূলক কোম্পানিই কাস্টমার সার্ভিসের জন্য কল সেন্টারের সাহায্য নিয়ে থাকে। সার্ভিস সংক্রান্ত হাজারো প্রশ্ন সামলান কল সেন্টারের কর্মচারীরা। কখনও আবার গ্রাহকদের নিত্যনতুন পরিষেবার খোঁজখবরও দেন তাঁরা। তাছাড়াও একাধিক কোম্পানি সেলস এবং মার্কেটিংয়ের জন্যেও ব্যবহার করে কল সেন্টার পরিকাঠামো। 
কিন্তু মুম্বইয়ের একাধিক কল সেন্টার থেকে যে দেশের এবং বিদেশের নাগরিকদের ফোন করে তাঁদের ব্যাংক এবং অর্থ সংক্রান্ত নানা তথ্য সংগ্রহ করা হয়, তা সামনে এল একটি সাম্প্রতিক ঘটনা থেকে। এমনই একটি কল সেন্টার থেকে ফোন করে এক বৃদ্ধা মার্কিন নাগরিককে প্রবল হুমকি দেওয়া হয় এবং তার জেরেই তিনি হৃদরোগে আক্রান্ত হয়ে মারা যান। 
আরও পড়ুন
বিনা মাশুলে বিদেশে ফোন, নতুন অ্যাপ আনল বিএসএনএল
আপনি শীঘ্রই একটা ফোন পাবেন! তার আগে সাবধান হয়ে যান
একটি সর্বভারতীয় নিউজ ওয়েবসাইটের খবর অনুযায়ী, মুম্বই পুলিশের কাছে অভিযোগটি আসার পর থেকেই তল্লাশি শুরু হয়। জানা যায় যে মুম্বইয়ের হরি ওম আইটি পার্ক, ইউনিভার্সাল আউটসোর্সিং সার্ভিসেস এবং ওসওয়াল হাউজ মিলিয়ে তিনটি কল সেন্টার নিয়ে চলত একটি বিরাট র‌‌্যাকেট। তাদের কাজই ছিল এই কল সেন্টারগুলি থেকে ফোন করে গ্রাহকদের আর্থিক এবং ব্যাংক ডিটেলস জানতে চাওয়া এবং নানাভাবে হুমকি দিয়ে টাকা আদায় করা। পুলিশি তল্লাশি শুরু হওয়ার পর থেকেই গা ঢাকা দিয়েছে ইউনিভার্সাল আউটসোর্সিংয়ের দুই কর্তা। 
জানা গিয়েছে, এইভাবে প্রতিদিন প্রায় ১ কোটি থেকে ১৫০ কোটি টাকার টার্নওভার হতো এই কল সেন্টারগুলিতে। এখনও পর্যন্ত ৭০ জনকে গ্রেফতার করেছে মুম্বই পুলিশ। তাদের ১০ অক্টোবর পর্যন্ত পুলিশি হেফাজতে রাখা হবে বলে জানা গিয়েছে।